b"\n_START_ARTICLE_\nAntiga caserna de la Gu\xc3\xa0rdia Civil de Roda de Ter\n_START_SECTION_\nDescripci\xc3\xb3\n_START_PARAGRAPH_\nL'antiga caserna de la Gu\xc3\xa0rdia Civil, a uns 200 m del jaciment arqueol\xc3\xb2gic de l'Esquerda, \xc3\xa9s un edifici constru\xc3\xaft entorn de l'any 1910. Est\xc3\xa0 situat al final de l'avinguda Pere Baurier. \xc3\x89s una construcci\xc3\xb3 de pedra, amb planta en forma d'U i amb un pati interior. Consta de planta baixa i un pis. S\xc3\xb3n caracter\xc3\xadstiques, les dues petites torres a banda i banda de la fa\xc3\xa7ana del primer pis, acabades amb merlets.\n_START_SECTION_\nHist\xc3\xb2ria\n_START_PARAGRAPH_\nLa caserna fou finan\xc3\xa7ada per la fam\xc3\xadlia Baurier que va demanar perm\xc3\xads a l'Ajuntament de Roda l'any 1910 per a la seva construcci\xc3\xb3.  Aquest edifici est\xc3\xa0 \xc3\xadntimament vinculat amb el proc\xc3\xa9s d'industrialitzaci\xc3\xb3 de Roda i cal situar-lo en el marc dels conflictes laborals que es van produir a les f\xc3\xa0briques de la riba del Ter a finals del segle XIX i inicis del segle XX. Amb el desplegament dels Mossos d'Esquadra, l'any 1997 la Gu\xc3\xa0rdia Civil va deixar l'edifici. Fins aquell moment la caserna contenia les depend\xc3\xa8ncies de treball i habitaci\xc3\xb3, fins a un total de vuit habitatges, que es van mantenir pr\xc3\xa0cticament intactes des de la seva construcci\xc3\xb3."